Aalborg Kommune skal finde 85 millioner kroner, som skal flyttes til næste års budget.

Forvaltningerne i Aalborg Kommune blev mandag sat i ekstra arbejde. Tilsammen skal de finde 85 millioner kroner på tværs af forvaltningerne, som skal lægges over til næste års budget. Det sker for at sikre, at Aalborg Kommune kan være med til at overholde en aftale mellem KL og regeringen. De største besparelser skal findes på Ældre- og Handicapområdet, hvor man skal spare 26,8 millioner kroner i budgettet for 2019. Onsdag var der møde i Ældre- og Handicapforvaltningen, og efter mødet er konklusionen fra rådmanden på området klar: borgerne vil ikke kunne mærke, at der bliver flyttet penge til næste års budget. - Vi kan ikke begynde at lave besparelser tre måneder før året er færdige. I stedet skubber vi nogle investeringer, siger rådmand Jørgen Hein. Indtil videre har forvaltningen fundet cirka 10 millioner kroner i budgettet. Blandt andet vil nogle innovationsprojekter indenfor velfærdsteknologi blive sat på pause. - Vi letter trykket på speederen og holder igen enkelte steder. Vi er ikke ekstravagante. Hvis vi holder igen, håber jeg, at vi kan finde så mange millioner som muligt, siger Jørgen Hein. De 85 millioner kroner, som forvaltningerne skal spare i år, bliver lagt oveni en i forvejen planlagt overførsel på 67 millioner kroner. Dermed er det samlede mål at overføre 152 millioner kroner til 2020. I 2018 overførte Aalborg Kommune 179 millioner kroner til året efter. - Tiden er kommet til at sætte foden på bremsen Thomas Kastrup-Larsen, der er borgmester i Aalborg Kommune, kommenterede mandag på besparelsen. - Tiden er kommet til at sætte foden på bremsen i forhold til at vi ikke skal bruge for mange penge i indeværende år. Der er ikke den store dramatik. Uanset om vi gjorde det her eller ej, ville der være overførsler, der ville være ganske anselige. Men nu har vi sendt et signal om, at det er vigtigt, at vi får dem hjem, så vi kan overholde aftalen med KL, sagde han. Se interviewet om besparelser på 85 millioner kroner i Aalborg Kommune med borgmester Thomas Kastrup-Larsen her: